XORIJIY INVESTITSIYaLAR IShTIROKIDAGI KORXONALARDA ISh HAQI TOʻLAShNI TARTIBGA SOLISh ChORA-TADBIRLARI TOʻGʻRISIDA
(resolution, 2021-02-22)

Vazirlar Mahkamasi xorijiy investitsiyalar ishtirokidagi korxonalarda mehnatga haq toʻlashning belgilangan tartibi maxsus komissiya tomonidan tekshirilishi natijasida mehnatga haq toʻlash fondini shakllantirish, mehnatga haq toʻlash mablagʻlarining hisobga olishda toʻliq aks ettirilishi, jismoniy shaxslarning daromadlariga soliq solishni hisoblab chiqish va toʻlash masalalarida jiddiy nuqsonlar va kamchiliklar, shuningdek, tovarlar (ishlar, xizmatlar) ishlab chiqarish hajmlarining bir qismini buxgalteriya hisobida aks ettirmasdan yashirish hollari aniqlanganligini, bu daromadlarning pasayishiga va soliq toʻlashdan boʻyin tovlashga olib kelishini qayd etadi. Mehnatga haq toʻlash fondi miqdorlarini sunʼiy ravishda pasaytirishga urinishning va yashirin yoʻllar orqali ish haqi toʻlash yoʻli bilan soliq toʻlashdan bosh tortishning oldini olish, tovarlar (ishlar, xizmatlar) ishlab chiqarish hajmlari toʻliq hisobga olinishini taʼminlash, shuningdek, xorijiy investitsiyalar ishtirokidagi korxonalarda mehnatga haq toʻlash tizimini tartibga solish maqsadida Vazirlar Mahkamasi qaror qiladi: 1. Ish haqi toʻlashning amaldagi qonun hujjatlarida belgilangan tartibi qoʻpol ravishda buzilganligi, tovarlar (ishlar, xizmatlar) ishlab chiqarishning amalda bajarilgan hajmlari yashirilganligi, savdo qoidalariga rioya qilinmaganligi uchun ilovaga muvofiq xorijiy investitsiyalar ishtirokidagi korxonalar boʻyicha materiallar ularni qonun hujjatlarida belgilangan tartibda tugatish boʻyicha qaror qabul qilish uchun Oʻzbekiston Respublikasi Adliya vazirligiga berilganligi maʼlumot uchun qabul qilinsin. 2. Korxonalar xodimlariga ish haqini aksiz soligʻi solinadigan tovarlar bilan natura shaklida toʻlash taqiqlansin. Belgilansinki, xoʻjalik yurituvchi subyektlar tomonidan aksiz soligʻi solinadigan tovarlar bilan ish haqi toʻlash soliq toʻlashdan boʻyin tovlash sifatida qaraladi va ushbu xoʻjalik yurituvchi subyektlarning rahbarlari qonun hujjatlariga muvofiq javobgarlikka tortiladi. 3. Oʻzbekiston Respublikasi Davlat soliq qoʻmitasi: xorijiy investitsiyalar ishtirokidagi korxonalarda amaldagi qonun hujjatlari buzilgan holda ish haqi toʻlash hollariga qatʼiy barham bersin; xorijiy investitsiyalar ishtirokidagi korxonalarning buxgalteriya hisobida tovarlar (ishlar, xizmatlar) ishlab chiqarish hajmlari, soliqlar va boshqa majburiy toʻlovlar toʻliq aks ettirilishi muntazam ravishda nazorat qilinishini taʼminlasin; xorijiy investitsiyalar ishtirokidagi korxonalarning rahbarlarini tovarlar (ishlar, xizmatlar) ishlab chiqarish hajmi va mehnatga haq toʻlashning amaldagi fondi yashirilganligi uchun javobgarlikka tortsin. 4. Oʻzbekiston Respublikasi Moliya vazirligi, Mehnat vazirligi, Markaziy banki mehnatga haq toʻlash fondi miqdorlarining sunʼiy ravishda pasaytirilishi hollariga barham beruvchi, mehnatga soatbay haq toʻlashning belgilangan eng kam darajasidan kelib chiqib, Xorijiy investitsiyalar ishtirokidagi korxonalarda mehnatga haq toʻlash fondini shakllantirish toʻgʻrisidagi nizomni bir oy muddatda ishlab chiqsinlar va belgilangan tartibda tasdiqlasinlar. 5. Oʻzbekiston Respublikasi Adliya vazirligi manfaatdor vazirliklar va idoralar bilan birgalikda bir oy muddatda Oʻzbekiston Respublikasi Vazirlar Mahkamasiga: tovarlar (ishlar, xizmatlar) ishlab chiqarish hajmlari soliq solishdan yashirish maqsadida buxgalteriya hisobida buzib koʻrsatilganligi; mehnatga haq toʻlash fondining amaldagi miqdori yashirilganligi va ish haqi yashirin shaklda toʻlanganligi; ish haqi aksiz soligʻi solinadigan tovarlar bilan toʻlanganligi; soliq solinishi kerak boʻlgan daromadlarni yashirish boʻyicha boshqa xatti-harakatlar uchun xoʻjalik yurituvchi subyektlar mansabdor shaxslarning jinoiy javobgarlikka boʻlgan javobgarligi toʻgʻrisida amaldagi qonun hujjatlariga oʻzgartirish va qoʻshimchalar kiritish haqida taklif kiritsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin.